
HOTĂRÂRE

cu privire la Decizia Consiliului Coordonator al Audiovizualului

nr.60 din 21 mai 2010 cu privire la Caietul de sarcini al

IPNA Compania „Teleradio-Moldova” pentru anul 2010
În vederea exercitării atribuţiei prevăzute în art.40 alin.(1) lit.e) din Codul audiovizualului al Republicii Moldova („(1) Consiliul Coordonator al Audiovizualului exercită următoarele atribuţii: … e) oferă avizul referitor la Caietul de sarcini al radiodifuzorului public; …”), în şedinţa publică din 21 mai 2010, Consiliul Coordonator al Audiovizualului a adoptat Decizia cu privire la Caietul de sarcini al IPNA Compania „Teleradio-Moldova” pentru anul 2010.

Art.1 din decizia menţionată, în calitate de aviz la Caietul de sarcini al IPNA Compania „Teleradio-Moldova” pentru anul 2010, prevede: „Caietul de sarcini al IPNA Compania „Teleradio-Moldova” pentru anul 2010 urmează a fi elaborat în conformitate cu art. 62 (1) al Codului audiovizualului şi Strategia de acoperire a teritoriului naţional cu servicii de programe audiovizuale (2007 – 2010), cu observaţiile, sugestiile şi recomandările formulate în cadrul şedinţei publice şi depus la CCA în termen de 10 zile pentru reexaminare (s-a votat: 5 pro, 2 contra)”.
În calitate de temei al unui asemenea aviz, CCA prezintă următoarea remarcă: „s-a stabilit că la elaborarea Caietului de sarcini n-a fost luat în calcul art. 62 (1) al Codului audiovizualului şi Strategia de acoperire a teritoriului naţional cu servicii de programe audiovizuale (2007 – 2010)”.
Precizăm că art.62 alin.(1) din Codul audiovizualului al Republicii Moldova prevede: „Caietul de sarcini se compune din două părţi distincte: planul financiar şi declaraţia politicii de programe (pentru companie şi, separat, pentru fiecare serviciu de programe) care servesc drept temei pentru asigurarea transparenţei şi susţinerii publice în activităţile companiei, precum şi pentru aprobarea bugetului ei anual.”
Examinând în şedinţa publică din 2 iunie 2010 „observaţiile, sugestiile şi recomandările formulate în cadrul şedinţei” CCA şi care, contrar legislaţiei în vigoare, nu sunt incluse în Decizia cu privire la Caietul de sarcini al IPNA Compania „Teleradio-Moldova” pentru anul 2010, Consiliul de Observatori conchide că s-au avut în vedere următoarele sugestii:

1. A include în Caietul de sarcini al IPNA Compania „Teleradio-Moldova” pentru anul 2010, pe lângă Planul financiar pe anul 2010 al IPNA Compania „Teleradio-Moldova” – Planul financiar al televiziunii şi Planul financiar al radiodifuziunii.

2. A include în Caietul de sarcini al IPNA Compania „Teleradio-Moldova” pentru anul 2010 prevederi privind încurajarea şi promovarea producţiei autohtone de către IPNA Compania „Teleradio-Moldova”.

Prima sugestie a unor membri ai CCA ţine de prevederile art.62 alin.(1) din Codul audiovizualului al Republicii Moldova: „Caietul de sarcini se compune din două părţi distincte: planul financiar şi declaraţia politicii de programe (pentru companie şi, separat, pentru fiecare serviciu de programe) care servesc drept temei pentru asigurarea transparenţei şi susţinerii publice în activităţile companiei, precum şi pentru aprobarea bugetului ei anual.” În contextul acestei prevederi, unii membri ai CCA interpretează sintagma „planul financiar şi declaraţia politicii de programe (pentru companie şi, separat, pentru fiecare serviciu de programe)” ca pe o obligaţie a IPNA Compania „Teleradio-Moldova” de a consacra, distinct, în Caietul de sarcini: a) planul financiar al IPNA Compania „Teleradio-Moldova”, b) planul financiar al televiziunii şi c) planul financiar al radiodifuziunii.
Această sugestie, evident, reprezintă o consecinţă a interpretării prevederilor Codului audiovizualului al Republicii Moldova, care este un act legislativ. Interpretarea actelor legislative este reglementată prin Legea Republicii Moldova nr.780-XV din 27.12.2001 privind actele legislative, art.1 alin.(1) al căruia prevede: „Prezenta lege stabileşte modul de iniţiere, elaborare, avizare, expertiză, redactare, interpretare şi ieşire din vigoare a actelor legislative, precum şi mijloacele, metodele şi tehnicile utilizate în acest sens”.
Art.42 din Legea privind actele legislative prevede: „(1) Interpretarea actelor legislative reprezintă un sistem de operaţiuni logice prin care se explică sensul exact şi complet al dispoziţiilor normative. (2) Prin interpretare se oferă soluţii juridice de realizare a normei de drept în sensul ei exact. (3) Interpretarea este oficială cînd se face prin acte legislative de interpretare.” Astfel, interpretarea ori explicarea sensului exact şi complet al dispoziţiilor normative din art.62 alin.(1) din Codul audiovizualului al Republicii Moldova urma a fi efectuată în conformitate cu Legea privind actele legislative, art.32 alin.(1) al căreia prevede „Elementul structural de bază al actului legislativ este articolul. El are caracter unitar şi conţine una sau mai multe dispoziţii cu raport direct între ele şi subordonate uneia şi aceleiaşi idei”.
În consecinţă, prima sugestie a unor membri ai CCA privind încălcarea prevederilor art.62 alin.(1) din Codul audiovizualului al Republicii Moldova, prin faptul că nu au fost consacrate, distinct, în Caietul de sarcini al IPNA Compania „Teleradio-Moldova” planul financiar al IPNA Compania „Teleradio-Moldova”, planul financiar al televiziunii şi planul financiar al radiodifuziunii este neîntemeiată, deoarece potrivit art.62 alin.(3) din Codul audiovizualului al Republicii Moldova, „Planul financiar include: a) proiectul de buget, elaborat în condiţiile art.64; b) lista emiţătoarelor (proprii şi închiriate) utilizate de companie; c) proiecte de creare şi dezvoltare a subdiviziunilor teritoriale şi a reţelelor de reporteri conform prezentului cod şi tratatelor internaţionale la care Republica Moldova este parte; d) principiile şi necesităţile remunerării angajaţilor companiei; e) proiecte de construcţii capitale, de reconstrucţii, echipamente tehnice şi de reutilare; f) alte date.”
Astfel, potrivit art.62 alin.(3) lit.a) din Codul audiovizualului al Republicii Moldova, Planul financiar include proiectul de buget, care se elaborează în conformitate cu art.64: (1) Parlamentul garantează finanţarea sigură şi corespunzătoare a necesităţilor de activitate ale companiei. (2) Compania este finanţată din: a) subvenţii de la bugetul de stat, potrivit Caietului de sarcini; b) donaţii şi sponsorizări pentru proiecte speciale; c) sume obţinute prin acordarea dreptului la utilizare şi transmitere a proprietăţii, inclusiv a emisiunii; d) profitul obţinut din organizarea evenimentelor publice în conformitate cu obiectul de activitate al companiei; e) venituri obţinute din publicitate; f) alte surse financiare a căror legitimitate nu vine în contradicţie cu prevederile actualului cod şi ale altor legi în vigoare. (3) Consiliul de Observatori elaborează proiectul bugetului companiei. (4) Bugetul aprobat şi rapoartele privind implementarea lui se fac publice. (5) Darea de seamă privind executarea bugetului se prezintă Parlamentului odată cu raportul anual şi va fi dat publicităţii. (6) Activitatea financiară a companiei este verificată periodic de către un serviciu de audit extern.”
Cea de-a doua sugestie a unor membri ai CCA ţine de includerea în Caietul de sarcini al IPNA Compania „Teleradio-Moldova” pentru anul 2010 a prevederilor privind încurajarea şi promovarea producţiei autohtone de către IPNA Compania „Teleradio-Moldova”, în conformitate cu Strategia de acoperire a teritoriului naţional cu servicii de programe audiovizuale (2007 – 2010).
Pe de o parte, menţionăm că, în raport cu IPNA Compania „Teleradio-Moldova”, art.51 alin.(2) din Codul audiovizualului al Republicii Moldova prevede: „Pentru a încuraja şi promova realizarea producţiei autohtone şi a asigura ca programele sale să ofere o varietate largă de opinii şi perspective, compania va tinde să obţină 20% din serviciile sale de programe de la producătorii independenţi din Republica Moldova”.

Pe de altă parte, Decizia CCA nr.59 din 10.05.2007 cu privire la Strategia de acoperire a teritoriului naţional cu servicii de programe audiovizuale (2007 – 2010), conţine următoarele prevederi relevante ce ţin de obiectul sugestiei:

· „Strategia prevede că reţelele naţionale vor fi obligate să creeze filiale ori posturi de corespondenţi la nivel regional-local pentru a reflecta evenimentele din regiune etc.” (a se vedea: Capitolul II. Scopul, principiile şi obiectivele Strategiei, compartimentul 2. Principiul egalităţii şanselor consumatorilor de programe);

· „creşterea cu 5% la fiecare doi ani, începînd cu anul 2008, a cotei volumului de emisie destinat producţiei studiourilor independente în volumul general de emisie al  IPNA, astfel încît aceasta să  crească pînă la 20%;
asigurarea implementării standardelor minime prin intermediul monitorizării şi includerii unui capitol separat în raportul de dare de seamă anuală a radiodifuzorilor.

Termen: începînd cu anul 2008, eşalonat” (a se vedea: Capitolul II. Scopul, principiile şi obiectivele Strategiei, subdiviziunea 2.3. Obiectivele strategiei, compartimentul, compartimentul Obiectivul 3);
· „Notă: Costurile necesare pentru implementarea prevederilor Strategiei vor fi acoperite parţial din bugetul de stat şi de către radiodifuzorii privaţi. Costurile estimative pentru fiecare an de implementare a obiectivelor Strategiei vor fi reflectate în bugetele anuale ale CCA şi IPNA” (a se vedea: Capitolul II. Resurse).
În consecinţă, cea de-a doua sugestie a unor membri ai CCA despre includerea în Caietul de sarcini al IPNA Compania „Teleradio-Moldova” pentru anul 2010 a prevederilor privind încurajarea şi promovarea producţiei autohtone de către IPNA Compania „Teleradio-Moldova” este inconsistentă, deoarece prevederile Strategiei de acoperire a teritoriului naţional cu servicii de programe audiovizuale (2007 – 2010) şi-au găsit reflectare în Caietul de sarcini al IPNA Compania „Teleradio-Moldova” pentru anul 2010.
În conformitate cu prevederile art.40 alin.(1) lit.e), art.51 alin.(2) şi (4), art.56 alin.(6), art.58 lit.b), art.60 alin.(3) lit.d), art.62 alin.(1)-(4), art.64 din Codul audiovizualului al Republicii Moldova şi în baza
p.16 lit.b) din Statutul Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/31 din 24.08.2007,
p.42 lit.c) din Regulamentul Consiliului de Observatori al Instituţiei Publice Naţionale a Audiovizualului Compania "Teleradio-Moldova", aprobat prin Hotărîrea Consiliului de Observatori nr.1/3 din 09.02.2007,
Consiliul de Observatori

HOTĂRĂŞTE:
1. Anexa Caietul de sarcini al IPNA Compania „Teleradio-Moldova” pentru anul 2010 la Hotărârea Consiliului de Observatori nr.1/156 din 29.04.2010 cu privire la aprobarea Caietului de sarcini al IPNA Compania „Teleradio-Moldova” pentru anul 2010 se modifică şi se completează în conformitate cu Anexa Modificări şi completări la Caietul de sarcini al IPNA Compania „Teleradio-Moldova” pentru anul 2010.
2. Preşedintele Companiei va prezenta Caietul de sarcini al IPNA Compania „Teleradio-Moldova” pentru anul 2010 Parlamentului Republicii Moldova, Guvernului Republicii Moldova, Ministerului Finanţelor al Republicii Moldova şi altor instituţii de stat, după caz.
3. În termen de 10 zile lucrătoare din data adoptării în lectură finală a legii privind rectificarea Legii bugetului de stat pe anul 2010, preşedintele Companiei, directorul televiziunii şi directorul radiodifuziunii vor elabora şi prezenta Consiliului de Observatori proiectul de modificare a Caietului de sarcini al IPNA Compania „Teleradio-Moldova” pentru anul 2010.

4. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 6 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei

Consiliului de Observatori                                                      Viorica Bogatu
Anexă

Modificări şi completări la Caietul de sarcini

al IPNA Compania „Teleradio-Moldova” pentru anul 2010

I. Caietul de sarcini al IPNA Compania „Teleradio-Moldova” pentru anul 2010 se completează cu preambul, având următorul conţinut:

“Caietul de sarcini pentru anul 2010 al IPNA Compania “Teleradio-Moldova” a fost aprobat în conformitate cu prevederile art.62 alin.(1) al Codului audiovizualului şi Strategia de acoperire a teritoriului naţional cu servicii de programe audiovizuale (2007-2010).
Textul lui propriu-zis este precedat de o evaluare a volumelor de emisie şi politicilor editoriale, precum şi a stării economice şi tehnologice a Companiei din anul 2009. Estimarea respectivă a permis identificarea, pe filierele de referinţă, a obiectivelor majore pentru anul 2010.

Caietul de sarcini conţine două părţi distincte: planul financiar şi  declaraţia politicii de programe (pentru companie şi, separat, pentru fiecare serviciu de programe) care servesc drept temei pentru asigurarea transparenţei, inclusiv a celei de utilizare a banilor publici, precum şi pentru susţinerea publică în activităţile Companiei.

Declaraţia în cauză cuprinde referinţe distincte la politicile de programe ale companiei şi, separat, pentru fiecare serviciu în parte. Ea, în special, include lista canalelor de radio/televiziune, volumul emisiilor totale/zilnice; volumul de emisie rezervat programelor în limba de stat şi limbile minorităţilor naţionale; volumul de emisie destinat ştirilor; volumul de emisie rezervat filmelor artistice şi documentare, spectacolelor, produse şi achiziţionate de companie; volumul de emisie anual afectat producţiei proprii;  proiecte de schimb de programe cu ţări străine; volumul de emisie al programelor destinate ţărilor străine, alte date.

Planul financiar pentru anul 2010 cuprinde planul de utilizare a resurselor bugetare aprobate, elaborat în condiţiile art.64; planul financiar de utilizare a resurselor obţinute din activitatea comercială; planul financiar al resurselor solicitate suplimentar de la bugetul de stat; lista emiţătoarelor utilizate de companie; proiectele de creare şi dezvoltare a subdiviziunilor teritoriale şi a reţelelor de reporteri conform prezentului cod şi tratatelor internaţionale la care Republica Moldova este parte; principiile şi necesităţile remunerării angajaţilor companiei; proiectele de construcţii capitale, de reconstrucţii, echipamente tehnice şi de reutilare, alte date.


Caietul de sarcini se încheie cu finalitatile preconizate către 1 ianuarie 2011 ale activităţii IPNA Compania “Teleradio-Moldova”.

II. Primul alineat din paragraful a) al compartimentului Declaraţia politicii de programe pentru anul 2010 se expune în următoarea redacţie: “Politicile de programe pentru anul 2010 ale IPNA Compania „Teleradio-Moldova” sunt axate pe prevederile Codului audiovizualului şi ale Strategiei de acoperire a teritoriului naţional cu servicii de programe audiovizuale (2007-2010). Ele, în mod prioritar, au în obiectiv scoaterea Companiei „Teleradio-Moldova” de sub incidenţa factorului politic şi trecerea ei în spaţiul public, eliminarea implicaţiilor şi efectelor partizane politice sau (şi) proPutere ale Companiei şi centrarea activităţii ei pe necesităţile informaţionale ale cetăţeanului, susţinerea şi stimularea în programele de televiziune şi radio a respectului faţă de persoana umană şi demnitatea ei, promovarea valorilor drepturilor universale ale omului”.

III. Ultima propoziţie din al doilea alineat al paragrafului a) al compartimentului Declaraţia politicii de programe pentru anul 2010 se completează cu sintagma “şi prevederilor din art.2.1, 2.2 şi 2.3 din Strategia de acoperire a teritoriului naţional cu servicii de programe audiovizuale (2007-2010)”.

IV. Paragraful a) al compartimentului Declaraţia politicii de programe pentru anul 2010 se completează cu trei puncte noi, având următorul conţinut:
“8. Radiodifuzorul public în anul 2010 va cuprinde două servicii de programe televizuale (TV Moldova 1 şi TV Moldova Internaţional) şi trei radiofonice (Radio Moldova, Radio Moldova Muzical şi Radio Moldova Internaţional). Cu excepţia Radio Moldova Muzical, toate serviciile de programe, în conformitate cu prevederea din p.2.3 al Strategiei de acoperire a teritoriului naţional cu servicii de programe audiovizuale (2007-2010), poartă un caracter  “preponderent generalist”. Volumul  de programe proprii va atinge cota de 15,75 ore/zi la Radio Moldova, 24 de ore/zi la Radio Moldova Muzical şi 2,5 ore - la Radio Moldova Internaţional. Media lor zilnică (14 ore) corespunde prevederilor din Strategia de referinţă. La TV Moldova volumul  de programe proprii va constitui 8 ore/zi, iar la TV Moldova Internaţional - 0,65 ore/zi  (faţă de 12 ore prevazute de Strategia de referinţă).
9. În anul 2010, în conformitate cu art.51 alin.(2) al Codului Audiovizualului şi obiectivul 3 al Strategiei de acoperire a teritoriului naţional cu servicii de programe audiovizuale (2007-2010)”, IPNA Compania “Teleradio-Moldova”  va  achiziona 876 de  ore de programe radiofonice (10% din volumul total de emisie radiofonică) şi 2290 de ore de programe televizuale (548 de ore pentru prima difuzare şi 1742 – pentru reluare), adică puţin peste 15 la sută din volumul însumat de emisiuni tv. În aceste volume se înscriu atât programele de origine europeană, cât şi cele produse de producătorii independenţi din Republica Moldova (ultimele la Radio Moldova vor însuma 50 ore; la TV Moldova 1 – 30 ore). Operele producatorilor autohtoni ar putea astfel constitui în acest an între 1-3% din volumul de emisie al TV Moldova 1 şi Radio Moldova.
În anul 2010 va fi revizuită organigrama companiei, care va prevedea crearea în cadrul televiziunii publice a unei structuri ce se va ocupa de stabilirea mecanismului permanent de identificare si atragere a produselor studiourilor independente, mecanism care a lipsit până în prezent.
În conformitate cu art.11 al Codului audiovizualului şi obiectivul 6 al Strategiei de referinţă, emisia radiofonică şi televizuală din anul 2010 va fi efectuată în proporţie de 80 la sută în limba romănă şi în proporţie de 20 la sută – în limbile rusă, ucraineană, găgăuză şi ale altor minorităţilor naţionale.
În anul 2010, din motive financiare, nu vor fi inaugurate canale noi de televiziune sau de radio.
10. IPNA Compania “Teleradio-Moldova” în anul 2010 va începe activitatea privind crearea unui centru de formare profesională continuă.”

V. Punctul 4 al paragrafului b) din compartimentul Declaraţia politicii de programe pentru anul 2010, se completează cu următorul text: „Radio Moldova, prin volumul programelor de ştiri, se conformează cerinţei  Strategiei de acoperire a teritoriului naţional cu servicii de programe audiovizuale (2007-2010”), potrivit căreia  programele de ştiri radiofonice la radiodifuzorul public urmează să fie transmise la fiecare oră.”

VI. Alineatul 5 din punctul 9 al paragrafului c) din compartimentul  Declaraţia politicii de programe pentru anul 2010, se completează cu următorul text: „TV Moldova 1 în anul 2010 se va conforma, parţial, prevederilor cuprinse in principiul 2 al Strategiei de acoperire a teritoriului naţional cu servicii de programe audiovizuale (2007-2010”), potrivit cărora  programele de ştiri televizuale la radiodifuzorul public „vor fi difuzate la un interval de cel mult două ore”.
P.VII a fost exclus prin Hotărârea Consiliului de Observatori nr.1/184 din 02.08.2010 cu privire la modificarea Caietului de sarcini al IPNA Compania „Teleradio-Moldova” pentru anul 2010.

VIII. Alineatul 2 din paragraful  b) al compartimentului 3 din Caietul de sarcini se completează cu frază „IPNA Compania „Teleradio-Moldova” se conformează prevederii  celui de-al doilea principiu din Strategia de acoperire a teritoriului naţional cu servicii de programe audiovizuale (2007-2010”), care specifică că reţelele naţionale vor crea posturi de corespondenţi la nivel regional-local pentru a reflecta evenimentele din regiune”.

